﻿ Yelaket.am | Պուտինն ու Փաշինյանը կարգի կհրավիրե՞ն Ալիևին
10:38 - 19/Նոյեմբեր/2018
Ադրբեջանը շարունակում է ագրեսիվ գործողություններ իրականացնել Հայաստանի դեմ հնարավոր բոլոր հարթակներում և ոլորտներում։ Նման հարթակներ են հետխորհրդային տարածաշրջանում գործող ինտեգրացիոն կառույցները, մասնավորապես ՀԱՊԿ-ը (Հավաքական անվտանգության պայմանագրի կազմակերպություն) և ԵԱՏՄ-ն (Եվրասիական տնտեսական միություն), որոնց Ադրբեջանը չի անդամակցում, սակայն ժամանակ առ ժամանակ խաղարկում է այս միություններին իր հնարավոր ինտեգրման հարցը՝ փորձելով առևտուր անել Ռուսաստանի հետ իրեն հետաքրքրող հարցերում, օրինակ՝ ղարաբաղյան հիմնախնդրի կարգավորման հարցում։
Այլ խոսքերով՝ ակնարկում է Մոսկվային, որ կմիանա ԵԱՏՄ-ին, եթե Ռուսաստանը ստիպի Հայաստանին տարածքային զիջումների գնալ Ղարաբաղի հարցում։ Հենց այդ պատճառով էր Ադրբեջանի արտգործնախարար Էլմար Մամեդյարովը 2-3 տարի առաջ մեծ ոգևորությամբ խոսում ԵԱՏՄ-ին Ադրբեջանի հնարավոր ինտեգրման մասին՝ հայտնի «Լավրովի պլանի» համատեքստում՝ մի ծրագրի, որը ենթադրում էր Հայաստանի կողմից տարածքային զիջումներ Ադրբեջանին։ Իսկ վերջին շրջանում Բաքուն փորձում է իր հավատարիմ դաշնակիցներ Ղազախստանի և Բելառուսի միջոցով ՀԱՊԿ-ը դարձնել իր քաղաքական շահերի սպասարկման միջոց։ Եվ եթե մի քանի ամիս առաջ Ալիևի վարչակարգն իր քարոզչամեքենայի միջոցով ակտիվ քննարկման առարկա դարձրեց ՀԱՊԿ-ին Ադրբեջանի հնարավոր անդամակցման հարցը, ապա այժմ՝ ՀԱՊԿ-ի նոր գլխավոր քարտուղարի նշանակման հարցի պատճառով առաջացած ճգնաժամային իրավիճակում, Ադրբեջանի նախագահը բացահայտորեն միջամտում է ՀԱՊԿ-ի ներքին գործերին՝ փորձելով ամեն կերպ խոչընդոտել ՀԱՊԿ-ի գլխավոր քարտուղարի պաշտոնում Հայաստանի ներկայացուցչի նշանակմանը։
Այսպիսով, պաշտոնական Երևանը բողոքի նոտա է ուղարկել Բելառուսին՝ ընդգծելով, որ Լուկաշենկոյի պահվածքը կոռեկտ չէ։ Սա, իհարկե, ողջունելի է, բայց բավարար չէ՝ Ադրբեջանին կարգի հրավիրելու և ՀԱՊԿ-ի շրջանակներում նրա հակահայ, թշնամական գործողությունները չեզոքացնելու համար։ Իսկ դա անելու համար, ինչպես արդեն նշեցինք, պետք է վերջապես բարձրացնել ՀԱՊԿ-ին ու ԵԱՏՄ-ին Ադրբեջանի առնչության հարցը և պարզաբանել՝ եթե այս երկիրը կապ չունի նշված կառույցների հետ, ապա նրա միջամտությունը դրանց ներքին գործերին անընդունելի է և պետք է հրապարակայնորեն դատապարտվի, ինչքան էլ որ դա Լուկաշենկոյի ու Նազարբաևի «սրտով չլինի»։ Իհարկե, գլխավոր հարցն այստեղ ոչ թե Բելառուսի ու Ղազախստանի, այլ Ռուսաստանի դիրքորոշումը։ Ռուսաստանը շահագրգռված է ՀԱՊԿ-ին ու ԵԱՏՄ-ին Ադրբեջանի անդամակցմամբ, թե՞ Ռուսաստանն ի վերջո կարգի կհրավիրի Ադրբեջանի ղեկավարին՝ Ռուսաստանի համար աշխարհաքաղաքական և ռազմավարական նշանակություն ունեցող այդ կառույցների աշխատանքը խոչընդոտելու համար։ Սա է գլխավոր հարցն այս համատեքստում և այն արժանի է առանձին քննարկման։